**Dôvodová správa**

1. **Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 436/2022 Z. z., ktorým sa ustanovujú pravidlá poskytovania podpory v poľnohospodárstve formou priamych platieb v znení neskorších predpisov (ďalej len „návrh nariadenia vlády“) ako iniciatívny materiál podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je novelizácia ustanovenia nariadenia vlády Slovenskej republiky č. 436/2022 Z. z., ktorým sa ustanovujú pravidlá poskytovania podpory v poľnohospodárstve formou priamych platieb v znení neskorších predpisov (ďalej len „nariadenie vlády č. 436/2022 Z. z.“) z dôvodu opravy formulačného nedostatku, ktorým je absencia neproduktívneho prvku – pôda ležiaca úhorom s porastom – v § 14 ods. 2 nariadenia vlády č. 436/2022 Z. z. Účelom je zosúladenie § 14 ods. 2 so Strategickým plánom Spoločnej poľnohospodárskej politiky 2023-2027 a s ostatnými ustanoveniami nariadenia vlády č. 436/2022 Z. z. tak, aby pre tento formulačný nedostatok nevzniklo riziko nesprávnej interpretácie.

Pôda ležiaca úhorom s porastom je kľúčovou neproduktívnou plochou z povinnej výmery neproduktívnych plôch a prvkov s minimálnym podielom na ornej pôde podľa § 11 ods. 1 písm. b) a § 12 písm. b) v nadväznosti na § 14 ods. 4, 6 a 7 nariadenia vlády č. 436/2022 Z. z., ktoré sa týkajú údržby tejto plochy.

Navrhovaná úprava je nevyhnutná pre zabezpečenie právnej istoty, ochrany práv poľnohospodárov a bezproblémového, koherentného a efektívneho poskytovania podpory formou celofarmovej eko-schémy.

Návrh nariadenia vlády sa predložil na skrátené pripomienkové konanie, pretože ide o návrh predkladaný mimo plánu legislatívnych úloh vlády a vyžaduje si to naliehavosť v termíne, ktorý neumožňuje dodržať lehotu bežného pripomienkového konania. Z rovnakého dôvodu sa navrhuje dátum nadobudnutia účinnosti návrhu nariadenia vlády 15. marca 2025. Naliehavosť predloženia návrhu vyplýva z potreby dosiahnutia dôslednej implementácie vykonávacieho rozhodnutia Komisie z 20.11.2024 (C(2024) 7969 final), ktorým sa schvaľuje zmena strategického plánu SPP Slovenskej republiky na roky 2023-2027 týkajúceho sa únijnej podpory financovanej z Európskeho poľnohospodárskeho záručného fondu a Európskeho poľnohospodárskeho fondu pre rozvoj vidieka, Spoločný identifikačný kód (CCI): 2023SK06AFSP001, ktorým sa schválila 2. modifikácia Strategického plánu Spoločnej poľnohospodárskej politiky 2023 - 2027.

Návrh nariadenia vlády nebude mať vplyv na interné procesy platobnej agentúry, ani vplyv na agrotechnickú prax poľnohospodárov. Návrh nariadenia vlády nebude mať vplyv na podnikateľské prostredie, ani na životné prostredie z dôvodu, že vytváranie neproduktívnej plochy pôdou ležiacou úhorom s porastom pre potrebu minimálneho podielu neproduktívnej plochy na ornej pôde v podpore formou celofarmovej eko-schémy bolo aplikované aj v rokoch 2023 a 2024, a teda nedochádza k porušeniu kontinuity s doterajšími podmienkami.

Návrh nariadenia vlády nebude mať vplyvy na rozpočet verejnej správy, podnikateľské prostredie, sociálne vplyvy, vplyvy na životné prostredie, na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Návrh nariadenia vlády nebude predmetom vnútrokomunitárneho pripomienkového konania.